聽宋宗儒摘阮歌
作者：黄庭堅
朝代：宋

paragraphs: 翰林尚書宋公子，文采風流今尚爾。
自疑耆域是前身，囊中探丸起人死。
貌如千歲枯松枝，落魄酒中無定止。
得錢百萬送酒家，一笑不問今餘幾。
手揮琵琶送飛鴻，促絃聒醉驚客起。
寒蟲催織月籠秋，獨雁叫羣天拍水。
楚國羈臣放十年，漢宮佳人嫁千里。
深閨洞房語恩怨，紫燕黄鸝韵桃李。
楚狂行歌驚市人，漁父拏舟在葭葦。
問君枯木著朱繩，何能道人意中事。
君言此物傳數姓，玄璧庚庚有橫理。
閉門三月傳國工，身今親見阮仲容。
我有江南一丘壑，安得與君醉其中，曲肱聽君寫松風。